तंदुरुस्त मनुष्य बहुत सुंदर होता है। यकीन न हो तो किसी स्वस्थ लड़के या लड़की को देख लीजिए। हमारे देश की लड़कियों का कैसा स्वास्थ्य है, उस पर क्या कहें। यहाँ तो कुछ जिन्दगी की जद्दोजहद, कुछ घर की तंगी, ऊपर से सुंदरता की बाजारू समझ। सब ने मिल कर स्वास्थ्य का बेड़ा गर्क कर दिया। ज्यादातर लड़कियों को पर्याप्त भोजन नसीब नहीं है और जिन्हें है उनके बीच जीरो फीगर की बीमारी का रोग फैलाया जा रहा है। ज्यादातर लड़कियाँ खून की कमी से पीड़ित हैं। लेकिन कहे कौन। काले-गोरे की बीमारी से दक्षिण भारत भी अछूता नहीं है। मुंबई की मार्केट रिसर्च कंपनी नेल्सन इंडिया के मुताबिक भारत में फेयरनेस क्रीम का उद्योग फिलहाल 43 करोड़ डॉलर का है। यह उद्योग काफी समय से देश में टिका हुआ है।